Document ID: 32013R1421

REGULAMENTUL DELEGAT (UE) NR. 1421/2013 AL COMISIEI
din 30 octombrie 2013
de modificare a anexelor I, II și IV la Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 978/2012 al Parlamentului European și al Consiliului din 25 octombrie 2012 de aplicare a unui sistem generalizat de preferințe tarifare și de abrogare a Regulamentului (CE) nr. 732/2008 al Consiliului (1), în special articolul 3 alineatul (2), articolul 5 alineatul (3) și articolul 17 alineatul (2),
întrucât:
(1)
Articolul 3 din Regulamentul (UE) nr. 978/2012 prevede că lista țărilor eligibile ar trebui să fie modificată pentru a reflecta modificările statutului internațional sau clasificării țărilor. Lista țărilor eligibile este stabilită în anexa I la regulamentul menționat.
(2)
Articolul 4 din Regulamentul (UE) nr. 978/2012 stabilește criteriile de acordare a preferințelor tarifare în temeiul regimului general al sistemului generalizat de preferințe (SGP). În conformitate cu aceste criterii, o țară care a fost clasificată de Banca Mondială ca țară cu venituri medii-superioare sau cu venituri mari timp de trei ani consecutiv nu ar trebui să beneficieze de aceste preferințe. Lista țărilor care beneficiază de regimul general al SGP este stabilită în anexa II la regulamentul respectiv.
(3)
Articolul 17 alineatul (1) din Regulamentul (UE) nr. 978/2012 prevede că o țară care este identificată de ONU ca aparținând categoriei țărilor cel mai puțin dezvoltate ar trebui să beneficieze de preferințele tarifare acordate în temeiul regimului special pentru țările cel mai puțin dezvoltate („Totul în afară de arme”). Lista țărilor care beneficiază de regimul „Totul în afară de arme” este stabilită în anexa IV la regulamentul menționat.
(4)
Republica Croația (denumită în continuare „Croația”) a devenit membru al Uniunii Europene la 1 iulie 2013. Prin urmare, Croația ar trebui să fie eliminată din anexa I.
(5)
Republica Sudanul de Sud (denumită în continuare „Sudanul de Sud”) a devenit stat independent. La 14 iulie 2011, Adunarea Generală a Organizației Națiunilor Unite a adoptat Rezoluția A/RES/65/308 prin care Sudanul de Sud a fost acceptat ca membru în cadrul Organizației Națiunilor Unite. La 18 decembrie 2012, Adunarea Generală a Organizației Națiunilor Unite a adoptat Rezoluția A/RES/67/136 prin care Sudanul de Sud a fost adăugat pe lista țărilor cel mai puțin dezvoltate. Sudanul de Sud ar trebui să fie inclus în anexa I, în anexa II și în anexa IV.
(6)
Regulamentul (UE) nr. 607/2013 al Parlamentului European și al Consiliului din 12 iunie 2013 de abrogare a Regulamentului (CE) nr. 552/97 al Consiliului de retragere temporară a beneficiului preferințelor tarifare generalizate al Myanmar/Birmania (2) a abrogat retragerea temporară a accesului Myanmar/Birmaniei la preferințele tarifare acordate prin sistemul generalizat de preferințe (SGP). Prin urmare, Myanmar/Birmania ar trebui eliminată din tabelul din anexa I „Țările eligibile pentru sistemul prevăzut la articolul 3, care fac obiectul unei retrageri temporare din sistem, în ceea ce privește toate sau unele produse originare din aceste țări”, din tabelul din anexa II care enumeră „Țările care beneficiază de sistemul generalizat de preferințe prevăzut la articolul 1 alineatul (2) litera (a), care fac obiectul unei retrageri temporare din regimul respectiv, în ceea ce privește toate sau unele produse originare din aceste țări” și din tabelul din anexa IV „Țările care beneficiază de regimul special în favoarea țărilor cel mai puțin dezvoltate, prevăzut la articolul 1 alineatul (2) litera (c), care fac obiectul retragerii temporare din regimul respectiv în ceea ce privește toate sau unele produse originare din aceste țări”.
(7)
Republica Populară Chineză (denumită în continuare „China”), Republica Ecuador (denumită în continuare „Ecuador”), Republica Maldivelor (denumită în continuare „Maldive”) și Regatul Thailandei (denumit în continuare „Thailanda”) au fost clasificate de Banca Mondială ca țări cu venituri medii-superioare în 2011, 2012 și 2013. În consecință, China, Ecuador, Maldive și Thailanda ar trebui eliminate din anexa II după un an de la data intrării în vigoare a prezentului regulament.
(8)
Regulamentul (UE) nr. 1127/2010 (3) stabilește o perioadă de tranziție de trei ani pentru excluderea Republicii Maldivelor din regimul special în favoarea țărilor cel mai puțin dezvoltate („Totul în afară de arme”) și prevede eliminarea Republicii Maldivelor de pe lista țărilor beneficiare ale regimului „Totul în afară de arme” începând de la 1 ianuarie 2014. Prin urmare, Maldive ar trebui să fie eliminată din anexa IV.
(9)
Articolul 5 alineatul (2) din regulamentul SGP prevede că țările care beneficiază de SGP și operatorii economici trebuie să dispună de timpul necesar pentru o adaptare în bune condiții în urma modificării statutului țării în cadrul sistemului. Această perioadă ar trebui să fie indicată pentru fiecare țară în cauză care beneficiază de SGP, în anexa respectivă la Regulamentul (UE) nr. 978/2012,
ADOPTĂ PREZENTUL REGULAMENT:
Articolul 1
Regulamentul (UE) nr. 978/2012 se modifică după cum urmează:
1.
Anexa I se înlocuiește cu textul din anexa I la prezentul regulament.
2.
Anexa II se înlocuiește cu textul din anexa II la prezentul regulament.
3.
Anexa IV se înlocuiește cu textul din anexa III la prezentul regulament.
Articolul 2
Prezentul regulament intră în vigoare la 1 ianuarie 2014.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 octombrie 2013.

Labels: 3
13
18
19